钦定古今图书集成/明伦汇编/官常典/第491卷 > 冯盎
## 钦定古今图书集成/明伦汇编/官常典/第491卷 > 冯盎

按《唐书》本传，“盎字明达，高州良德人。本北燕冯弘裔
孙。弘不能以国下魏，亡奔高丽，遣子业以三百人浮
海归晋。弘已灭业，留番禺。至孙融，事梁为罗州刺史。
子窦聘越大姓洗氏女为妻，遂为首领，授本郡太守。
至盎三世矣。隋仁寿初，盎为宋康令，潮、成等五州獠
叛，盎驰至京师，请讨之。文帝诏左仆射杨素与论贼”
形势，素奇之，曰：“不意蛮夷中乃生是人。”即诏盎发江、
岭兵击贼，平之，拜汉阳太守。从炀帝伐辽东，迁左武
卫大将军。隋亡，奔还岭表，啸署酋领，有众五万。番禺、
新兴名贼高法澄、洗宝彻等，授林士弘节度，杀官吏，
盎率兵破之。宝彻兄子曰智臣，复聚兵拒战。盎进讨，
兵始合，辄释胄大呼曰：“若等识我耶？”众委戈袒而拜，
贼遂溃，禽宝彻、智臣等，遂有番禺、苍梧、朱崖地，自号
总管。或说盎曰：“隋季崩荡，海内震骚，唐虽应运，而风
教未孚，岭越无所系属。公克平二十州，地数千里，名
位未正，请上南越王号。”盎曰：“吾居越五世矣，牧伯惟
我一姓，子女玉帛吾有也。人生富贵，如我希矣。常恐忝先业，尚自王哉！”武德五年，始以地降，高祖析为高、
罗、春、白、崖、儋、林、振八州，授盎上柱国、高州总管，封越
国公，拜其子智戴为春州刺史，智彧为东合州刺史。
盎徙封耿。贞观初，或告盎叛，盎举兵拒境。太宗召右
武卫将军蔺谟发江淮甲卒将讨之。魏徵谏曰：“天下
初定，创夷未复，大兵之馀，疫疠方作。且王者兵不宜
为蛮夷动，胜之不武，不胜为辱。且盎不及未定时略
州县，摇远夷，今四海已平，尚何事？反未状，当怀之以
德。盎惧，必自来。”帝乃遣散骑常侍韦叔谐喻盎，盎遣
智戴入侍。帝曰：“征一言，贤于十万众。”时谟兵已出，欲
遂有功，遣副将上盎可击状，帝不许，罢之。五年，盎来
朝，宴赐甚厚。俄而罗、窦诸洞獠叛，诏盎率众二万为
诸军先锋。贼据险不可攻，盎持弩语左右曰：“矢尽，胜
负可知矣。”发七矢，毙七人，贼退走，盎纵兵乘之，斩首
千馀级。帝诏智戴还慰省，赏予不可计，奴婢至万人。
盎善为治，阅簿最，擿奸伏，得民懽心。卒，赠左骁卫大
将军、荆州都督。